La Bibia piemontèisa/Testament Neuv/Tito/Tito 2


Tito

2

Na condòta ch'a quadra con la san-a dotrin-a 

Ma ti, Tito, sìe d'esempi con na manera 'd vive ch'a quadra con la san-a dotrin-a. Mostra a j'òm ch'a son d'età a controlesse, a esse degn ëd rispet e a vive da përsone sàvie. A l’han da avèj na fede san-a e esse amorèivol e passient. Dije 'd fé l'istess a le fomne ch'a son d'età: mostrje a vive an manera da onoré Nosgnor. A l’han nen da esse 'd malalenghe o 'd fomne ch'a-j piasa ‘d bèive tròp. Al contrari, a l’han da mostré a j'àutri a fé 'l bin. A l'é parèj che le fomne d'età a l’han da dressé le giovo a volèje bin ai sò marì e a soe masnà, a vive 'd manera savia, a esse pure, a pijesse soen dla cà, fé 'l bin, e sté an sogession ai sò marì. A l'é parèj ch'a porteran nen dëscrédit a la Paròla 'd Nosgnor. Fà l'istess con j'òm pì giovo: ciss-je a esse giudissios.

Ti medèsim it l’has da ess-je d'esempi fasenda d'ògni sòrt d’euvre bon-e. Che tut lòn ch'it fas a rifleta l'integrità e la serietà 'd lòn ch'it mostre. Mostra la vrità parèj ch'a trovo nen da dì 'd toa dotrin-a. Antlora coj ch'an fan oposission a n'àbio vërgògna e a peusso dì gnente 'd mal ëd nojàutri.

Ij servitor a l’han sèmper da fé ubidiensa ai sò padron e ‘d fé 'l mej ch'a peudo për contenteje e nen dëscontrarieje. Ch'a robo nen, ma ch'a sio dël tut degn ëd fiusa e sempe a disposission. A sarà antlora che për dabon a faran onor a la dotrin-a 'd Nosgnor, nòst Salvator.

La grassia 'd Nosgnor a l'é stàita 'rvelà për porté la salvëssa a d'ògni sòrt ëd gent. La grassia an dressa a arnunsié a cola vita ch'a fà gnun cont ëd Nosgnor e a le passion mondan-e, perch'i vivo an ësto mond gram con sapiensa, giustissia e devossion anvers a Nosgnor antramentre ch'i spetoma con speransa col dì maravijos cand ch'a sarà arvelà la glòria 'd nòst grand Dé e Salvator, Gesù Crist. Chiel a l'ha dàit soa vita për liberene da ògni sòrt ëd pecà, për purifichene e per rend-ne 'n pòpol, ël Sò, un pòpol ch’a sia dël tut angagià a fé d’euvre bon-e.

A l'é tut sòn ch'it l’has da fé, an cissand ij chërdent a fé autërtant. Ti 't l'has l'autorità për coregg-je cand ch'a l'é necessari. Për lòn, lass-je nen meprisé lòn ch'it dise.

Nòte 

Bibia
Testament Neuv
Tito